༄༅། །བཤེས་གཉེན་ཆེན་པོ་མུས་སྲད་པས་བརྒལ་ཞིང་བརྟག་པའི་ལན་རྣམ་པར་ངེས་པ་ཚངས་པའི་རིག་སྔགས་
ཞེས་བྱ་བ་བཞུགས་སོ། །
ན་མོ་བཛྲ་དྷ་ར་ཡ། སྟོབས་ལྡན་མདའ་ལྔའི་འཇུག་པས་མ་སྒྲིན་པར། ། དྲེགས་ལྡན་ལྷ་བརྒྱའི་གཙུག་ཏུ་ངལ་གསོ་མཛད། །བྱམས་ལྡན་བདུད་རྩིའི་བདེ་བ་ལ་དགེས་པའི། །དཔལ་ལྡན་ས་སྐྱའི་བླ་ཆེན་ཕྱག་གི་གནས། །གངས་ཅན་ལྗོངས་འདིར་ཀུན་མཁྱེན་གཉིས་པ་རུ། །རབ་གྲགས་རྒྱལ་བས་ལུང་བསྟན་འཁོར་ལོའི་མགོན། །མཁས་ཀུན༵་དག༵འ་བའི་མཛད་པ་བཟ༵ང་པོ༵་ཡིས། །སྟོན་པའི་རྒྱལ་ས་འཛིན་ཁྱོད་བསྔགས་པར་འོས། །གང་གི་ཕྲིན་ལས་རྙོག་བྲལ་འོ་མའི་མཚོ། ། དཔྱོད་ལྡན་མང་པོའི་བསྟེེན་བྱར་རྣམ་བརྟག་པ། །ཕྱོགས་འཛིན་མུན་པའི་ཁུང་བུར་ཉལ་བྱེད་པའི། །བློ་ཆུང་བྲང་འགྲོའི་ཚོགས་ཀྱིས་སྤངས་སོ་ལོ། །རྨད་བྱུང་བརྒྱུད་པའི་བཞེད་གཞུང་དབང་གི་རྒྱལ། །སྒྲོས་ངན་དབུགས་ཀྱི་དུག་ཅན་གྱིས་འཁྱུད་ན། །ཕྲིན་ལས་འོད་ཟེར་འཕྲོ་བར་མི་ནུས་པས། །ལུང་རིགས་སྔགས་འདིས་གཞན་ཟེར་རིང་དུ་བྱ། །ཆགས་སྡང་དུག་མཚོ་བསྲུབས་པ་ལས་བྱུང་བའི། །ཚིག་རྩུབ་ནག་པོ་བརྩིགས་པའི་ཁ་དོག་ཙམ། །བློ་ངན་མགྲིན་པའི་རྒྱན་དུ་རེ་བ་དག ༑ཁོང་ཁྲོའི་མིག་མེ་འབར་བར་མ་བྱེད་ཅིག །དེ་ཡང་བདག་ཅག་རྣམས་ཀྱི་འདྲེན་པ་དམ་པ་འགྲོ་བ་ལྷ་དང་བཅས་པ་ཐམས་ཅད་ཀྱི་གཙུག་གི་ནོར་བུ་རྒྱལ་བའི་བསྟན་པ་ལ་རྒྱལ་བ་གཉིས་པ་ལྟར་ལུང་བསྟན་གྱི་བདུད་རྩི་བརྙེས་པ། རྩོད་པའི་དུས་ཀྱི་ཐམས་ཅད་མཁྱེན་པའི་དབང་པོ་དེས༑ ཐུབ་པའི་བསྟན་པ་སྤྱི་དང་བྱེ་བྲག་གི་བརྒྱུད་པའི་སྲོལ་རྨད་དུ་བྱུང་བ་རྣམས་མ་འདྲེས་ལ་ཡོངས་སུ་རྫོགས་པའི་སྒོ་ནས་མཐའ་ཡས་པའི་འགྲོ་བ་རྣམས་སྐལ་བ་བཟང་པོར་མཛད་པས། གངས་ཅན་གྱི་ལྗོངས་འདིར་ཕྲིན་ལས་ཀྱི་འོད་ཟེར་ཉི་མ་ལྟར་ཆེས་ལྷག་པར་གྱུར་པ་ལ་ཀུན་ནས་ཕྲག་དོག་པར་བྱེད་ཅིང་། དད་པ་ཙམ་གྱིས་རྗེ་བཙུན་ས་སྐྱ་པ་ཡབ་སྲས་ཀྱི་རྗེས་སུ་འབྲང་ཡང་།བློ་གྲོས་ཤིན་ཏུ་གཞོན་ནུ་མར་གྱུར་པས་གསུང་རབ་ཀྱི་ཚོགས་མང་དུ་མ་ཐོས་ཤིང་། ལུང་དང་རིགས་པའི་རྒྱ་མཚོ་མ་མཐོང་བས་རང་སྣང་ཙམ་གྱིས་ཚིམ་པའི་སྐྱེ་བོ་ཆུ་སྐྱར་གྱི་བརྟུལ་ཞུགས་ཅན་འགའ་ཞིག་འདི་སྐད་དུ་། སེམས་བསྐྱེད་བརྒྱུད་པ་མེད་པ་དང་། །རྗེས་བཟུང་གྲངས་ངེས་མེད་པ་དང་།། སྟ་གོན་འབྲེལ་པ་མེད་པ་དང་། །སློབ་དཔོན་གྲངས་ངེས་མེད་པ་དང་། །དབང་བསྐུར་ཡོངས་དག་མེད་པ་དང་། །ལུས་དཀྱིལ་འབྱུང་ཁུངས་མེད་པ་དང་། །རྒྱས་གདབ་རིགས་མཚོན་མེད་པ་དང་༑༑བཟའ་བའི་དམ་ཚིག་མེད་པ་རྣམས། །ཆོས་ལྟར་བཅོས་ནས་ཆོས་མིན་བྱེད། །སྨིན་པར་འདོད་ཀྱང་འདིས་མི་སྨིན། །གྲོལ་བར་འདོད་ཀྱང་གྲོལ་མི་ནུས། །ནོར་བའི་ཆོས་རྣམས་དགག་པར་བྱ། །ཅེས་རང་གི་འགྲེལ་པ་དང་བཅས་ནས་རྒོལ་བར་བྱེད་དོ། །དེ་ལ་རྒོལ་བ་དང་པོ་ནི། སྤྱིར་དབུ་མ་ལུགས་ཀྱི་སེམས་བསྐྱེད་འདི་ལམ་འབྲས་བརྒྱུད་པ་ལ་མེད། ཁྱད་པར་དུ་རྗེ་བཙུན་ཆེན་པོས་མཛད་པའི་སེམས་བསྐྱེད་ཀྱི་ཡི་གེ་ངོར་ཆེན་པས་སྒོ་རུམ་ནས་རྙེད་ཟེར་བ་དེའི་སྟེང་ནས་སེམས་བསྐྱེད་བྱེད་པ་ནི། བརྒྱུད་པ་ཆད་པ་ནི་ཚིག་དེ་རང་ཉིད་ཀྱིས་ཤེས་ཤིང་ཡི་གེ་དེའི་སྟེང་ནས་སུས་ཀྱང་བྱས་པ་མེད་དོ། །ཞེས་ལམ་འབྲས་པ་ཕྱི་མ་རྣམས་ཀྱི་བརྒྱུད་པ་གྲངས་འདྲེན་པར་བྱེད་དོ། །ཞེས་སྨྲའོ། ། ལན་ལ་གསུམ། དངོས་བསྟན་གྱི་རྒོལ་ཚུལ་ལ་སྐྱོན་ཆགས་པ། ཞེ་འདོད་ཀྱི་ལན་དཔེ་དང་བཅས་ཏེ་བཤད་པ། རྒོལ་བ་པོ་རང་ཉིད་ཉེས་པ་ཅན་དུ་བསྟན་པའོ། ། དང་པོ་ནི་སེམས་བསྐྱེད་ཀྱི་ཡི་གེ་དེ་ཉིད་སྔར་མེད་པ་ཕྱིས་གསར་དུ་རྙེད་པ་དང་། ཡི་གེ་དེའི་སྟེང་ནས་སྔོན་བྱོན་པའི་ཆེན་པོ་སུས་ཀྱང་སེམས་བསྐྱེད་ཀྱི་ཆོ་ག་བྱས་པ་མེད་དོ་ཞེས་པ་དེ་འདྲ་བའི་ཚིག་དང་དོན་གྱི་ཆ་ཟུར་ཙམ་ཡང་ཁོ་བོ་ཅག་གི་རྗེ་ཐམས་ཅད་མཁྱེན་པའི་གསུང་རབ་ཀྱི་ཚོགས་གང་ན་ཡང་མི་བཞུགས་ཤིང་ཁུངས་ཐུབ་ཀྱི་གསུང་སྒྲོས་དག་ན་ཡང་དེ་འདྲ་བ་མེད་པས། རྒོལ་བའི་ཚིག་དེ་རྣམས་ནི་རང་གི་ཞེ་འདོད་ཀྱི་དབང་གིས་ནན་གྱིས་སྨྲས་པའི་ལྟག་ཆོད་ཁོ་ན་ཡིན་པས་ཆོས་ཀྱི་རྗེས་སུ་འབྲང་བའི་དཔྱོད་ལྡན་སུ་ཞིག་ཕྱོགས་འཛིན་གྱི་གཏམ་དེ་ལ་ཡིད་ཆེས་པར་འགྱུར་ཏེ་མི་འགྱུར་རོ། །
གཉིས་པ་ནི་སེམས་བསྐྱེད་ཀྱི་ཡི་གེ་དེ་གསར་དུ་རྙེད་པ་དང་དེ་ལ་ལུང་གི་རྒྱུན་མེད་པ་ཡིན་དུ་ཆུག་ཀྱང་། དེས་སེམས་བསྐྱེད་ཀྱི་སྡོམ་པའི་རྒྱུན་མེད་པར་དབང་གིས་འབྱོར་པ་སུས་ཀྱང་བསྒྲུབ་པར་ནུས་པ་མ་ཡིན་ཏེ༑ སྤྱིར་རྒྱུད་སྡེ་ནས་བཤད་པའི་དབང་གི་སྔོན་དུ་འགྲོ་བའི་སེམས་བསྐྱེད་ཅིག་མི་འདོད་ན་ནི་ཤིན་ཏུ་སྐལ་བ་དམན་ལ། འདོད་ན་སངས་རྒྱས་ནས་རྗེ་རྩེ་མོ་ཡན་ལ་ཡི་གེ་དེ་གཏན་མེད་ཀྱང་དེའི་བརྗོད་བྱ་དང་མཐུན་པའི་སེམས་བསྐྱེད་ཀྱི་སྡོམ་པའི་རྒྱུན་ཡོད་པ་དང་། རྗེ་བཙུན་ནས་ཁོ་བོ་ཅག་གི་རྗེ་ཐམས་ཅད་མཁྱེན་པའི་བར་ལའང་བདེ་ཀྱེ་གཉིས་ཀྱི་དབང་གི་སྔོན་དུ་ཡི་གེ་དེ་དང་མཐུན་པའི་སེམས་བསྐྱེད་ཀྱི་སྡོམ་པ་འབོགས་པའི་ཕྱག་ལེན་མ་ནོར་བ་ཡོད་པས། ཕྱག་ལེན་དེ་དང་མཐུན་པའི་ཡི་གེ་གང་ཟག་སུ་ཞིག་གིས་བྱས་ཀྱང་དེའི་སྟེང་ནས་ཆོ་ག་བྱར་རུང་བ་ཡིན་ཏེ། དཔེར་ན་རྗེ་རྩེ་མོའི་དབང་ཆུའི་ལུང་མ་ཐོབ་ཀྱང་། མན་ངག་ལུགས་ཀྱི་དབང་ཕྱིན་ཅི་མ་ལོག་པར་ཐོབ་པའི་རྡོ་རྗེ་སློབ་དཔོན་ཞིག་གིས་དབང་ཆོག་དེའི་སྟེང་ནས་དབང་བསྐུར་བྱས་པས་ཆོག་པ་དང་། ཀརྨ་ཤ་ཏམ་ལྟ་བུའི་སྟེང་ནས་སྡོམ་པ་ཐོབ་ལ་མ་ཉམས་པའི་མཁན་པོ་ཞིག་གིས་ལས་ཆོག་གོ་ཆོད་པོ་གང་ཡང་རུང་བ་ཞིག་གི་སྟེང་ནས་སྡོམ་པ་ཕོག་པས་ཆོག་པ་བཞིན་ཏེ། སྙན་བརྒྱུད་ཡི་གེར་བྲིས་པ་ཐམས་ཅད་ལ་འདིས་མཚོན་ནོ། །དེས་ན་ཇོ་བོ་ག་ཡ་དྷ་ར་ལ་སོགས་པའི་ལམ་འབྲས་པ་རྣམས་དང་། གྲུབ་ཆེན་ནཱ་རོ་པ་ལ་སོགས་པའི་བདེ་མཆོག་པའི་བླ་མ་རྣམས་ལས་རིམ་པར་བབས་པའི་བརྒྱུད་པ་རྣམ་པར་དག་པ་གཉིས་དང་ལྡན་པའི་སེམས་བསྐྱེད་ཀྱི་ཆོ་ག་ལ་བརྒྱུད་པ་མེད་དོ། །ཞེས་སྐུར་པ་འདེབས་པར་བྱེད་པའི་ཁའི་བུ་ག་ནི་ངེས་པར་འདོད་པའི་དབང་ཕྱུག་གིས་ཕྱེ་བའོ། །རྗེ་བཙུན་ཆེན་པོས་མཛད་པའི་ཡི་གེ་དེ་ནི་རྒྱུད་སྡེ་ནས་བཤད་པའི་ཐུན་མོང་མ་ཡིན་པའི་སྐྱབས་འགྲོ་སེམས་བསྐྱེད་འབོག་བྱེད་ཀྱི་ཆོ་ག་ཡིན་པས། མདོ་ནམ་མཁའི་སྙིང་པོ་ལ་སོགས་པའི་རྗེས་སུ་འབྲང་བའི་ཀླུ་སྒྲུབ་ནས་བརྒྱུད་པའི་དབུ་མ་ལུགས་ཀྱི་སེམས་བསྐྱེད་དེ་ལམ་འབྲས་བརྒྱུད་པ་ལ་ཡོད་པའམ་མེད་པ་གང་ལྟར་ཡང་ཕྱོགས་འདི་ལ་ཕན་གནོད་གང་ཡང་མེད་པས། རྒོལ་བ་འདི་ནི་ཕྱོགས་སྔ་མའི་འདོད་པ་མ་ངེས་བཞིན་དུ་དགག་སྒྲུབ་ལ་ཞུགས་པར་མངོན་ནོ། །
གསུམ་པ་ནི། དེ་ལྟར་བརྟགས་པ་དེའི་ཚེ་རྒོལ་བ་རང་ཉིད་བརྒྱུད་པ་དང་བཅས་པ་ལ་སྦྱོར་དངོས་རྗེས་གསུམ་ཚང་བའི་ཆོ་ག་ལས་ཐོབ་པའི་ཐེག་ཆེན་སེམས་བསྐྱེད་མེད་པ་ཉིད་དུ་ཁས་བླངས་པ་ཡིན་ཏེ། དབུ་མ་ལུགས་ཀྱི་སེམས་བསྐྱེད་ནི་ལམ་འབྲས་པ་ལ་མེད་པར་ཁས་བླངས། རྒྱུད་སྡེ་ནས་བཤད་པའི་ཐུན་མོང་མ་ཡིན་པའི་སེམས་བསྐྱེད་ལ་ནི་ལག་ལེན་གྱི་སྲོལ་མེད་པ་ཁྱེད་ཀྱི་དགག་བྱའི་གཙོ་བོ་ཡིན། སེམས་ཙམ་ལུགས་ཀྱི་སེམས་བསྐྱེད་ནི་ཇོ་བོ་ནས་བརྒྱུད་པའི་བཀའ་གདམས་པའི་ལུགས་ཡིན་གྱི། ལམ་འབྲས་པ་གོང་མ་རྣམས་ལ་མེད། དེ་དག་ཏུ་མ་འདུས་པའི་ཐེག་ཆེན་སེམས་བསྐྱེད་རང་འབོག་བྱེད་ཀྱི་ཆོ་ག་སྦྱོར་དངོས་རྗེས་གསུམ་ཚང་བ་ཚད་མས་མ་དམིགས་པའི་ཕྱིར་དང་། ཡོད་ཀྱང་དེ་ལའང་བརྒྱུད་པ་ཡོད་པ་དཀའ་བའི་ཕྱིར་རོ། །མེད་མོད་དེ་ལས་ཅིར་འགྱུར་ཞེ་ན། ཤིན་ཏུ་མི་རིགས་ཏེ། རིགས་དང་དམ་ཚིག་མ་ཐོབ་སྙིང་རྗེ་མེད། །དེ་བཞིན་བྱང་ཆུབ་སེམས་ཀྱང་མ་བསྐྱེད་ཅིང་། །སངས་རྒྱས་མ་དད་ལྷ་གཞན་བསྟེན་པ་ལ། །ང་ཡི་གསང་སྔགས་བསྟན་ན་ཕུང་བར་འགྱུར། །ཞེས་དང་། ཕྱག་རྡོར་དབང་བསྐུར་ལས། འཇམ་དཔལ་གང་དག་བྱང་ཆུབ་ཀྱི་སེམས་བསྒོམ་པ་ལ་ཞུགས་པ་དང་། གང་གི་ཚེ་དེ་དག་གི་བྱང་ཆུབ་ཀྱི་སེམས་སྒྲུབ་པར་གྱུར་པ་དེའི་ཚེ་འཇམ་དཔལ་བྱང་ཆུབ་སེམས་དཔའ་གསང་སྔགས་ཀྱི་སྒོ་སྤྱོད་པའི་བྱང་ཆུབ་སེམས་དཔའ་དེ་དག་ཡེ་ཤེས་ཆེན་པོར་དབང་བསྐུར་བའི་གཟུངས་སྔགས་ཀྱི་དཀྱིལ་འཁོར་འདིར་གཞུག་པར་བྱའི། གང་དག་གིས་བྱང་ཆུབ་ཀྱི་སེམས་རྫོགས་པར་མ་གྱུར་པ་དེ་དག་ནི་མི་གཞུག་གོ །དེ་དག་ལ་ནི་ཕྱག་རྒྱ་དང་སྔགས་ཀྱང་བསྟན་པར་མི་བྱའོ། ། འཇམ་དཔལ་བྱང་ཆུབ་སེམས་དཔའ་མཚམས་མེད་པ་ལྔ་བྱས་པ་ནི་སླའི། དམ་ཚིག་མི་ཤེས་པ་དང་། ལུས་ཡོངས་སུ་མ་སྦྱངས་པ་དང་། བྱང་ཆུབ་ཀྱི་སེམས་བསྒོམ་པ་མ་གྲུབ་པ་ལ་སྟོན་པ་ནི་དེ་ལྟར་མིན་ཏེ། འཇམ་དཔལ་སེམས་ཅན་དེ་དག་གི་མདུན་དུ་ནི་ནམ་ཡང་ཚིག་ཙམ་ཡང་བརྗོད་པར་མི་བྱའོ། །ཞེས་སོགས་རྒྱ་ཆེར་བཤད་པ་དང་འགལ་བ་དང་། སློབ་དཔོན་རིན་པོ་ཆེའི་དབང་ཆུ་ལས། གང་ཟག་རིམ་གྱིས་པ་དང་ཅིག་ཅར་བའི་རིགས་ཅན་གཉིས་ཀ་ལའང་སེམས་བསྐྱེད་ལ་རྗེས་སུ་གཟུང་བར་བྱའོ། །ཞེས་པ་ཁོ་ན་འབྱུང་བ་དང་། ལྗོན་ཤིང་ལས། དེ་ལྟར་ཅིག་ཅར་དུ་འཇུག་པ་ཞེས་བྱ་བ་ཡིན་མོད་ཀྱང་། བླ་མ་གོང་མ་རྣམས་ཀྱི་ཕྱག་ལེན་གྱི་བརྒྱུད་པས་ཐུན་མོང་མ་ཡིན་པའི་སྐྱབས་སུ་འགྲོ་བ་དང་། སེམས་བསྐྱེད་པ་ཙམ་སྔོན་དུ་མཛད་པས་ཤེས་གསུངས་ནས། འདི་ཉིད་ཀྱི་ཆོ་ག་ཇི་ལྟར་བྱ་བའི་ཚུལ་དང་ཆོ་ག་དང་རྗེས་སུ་འབྲེལ་བའི་བསླབ་བྱའི་དོན་རྒྱས་པར་བཤད་པ་དང་དངོས་སུ་འགལ་བས་སོ། །སྨྲས་པ། ཕྱོགས་ཞེན་དྲི་མ་ཆགས་པ་ཡིས། ། གནད་དོན་པད་ཚལ་མ་རྙེད་པའི། །མཁས་མེད་སྦྲང་བུའི་གཤོག་རྒྱང་གིས། །ཉི་ཟླ་སྒྲིབ་པར་བྱེད་དོ་ལོ། །རྒོལ་བ་གཉིས་པ་ནི། རྗེས་བཟུང་གྲངས་ངེས་མེད་པ་དང་། །ཞེས་པའི་རྒྱས་བཤད་དུ་སློབ་མ་བརྒྱ་ཕྲག་མང་པོ་ལ་གྲངས་ངེས་མེད་པར་རྗེས་འཛིན་གྱི་ཆོ་ག་བྱེད་པ་ནི་གསང་བ་སྤྱི་རྒྱུད་ལས། མཁས་པས་སློབ་མ་གཅིག་གམ་གསུམ། །ཞེས་སོགས་ཀྱི་ལུང་དང་འགལ། དབང་གི་ཆུ་བོ་ལས། དཀྱིལ་འཁོར་གཅིག་ཏུ་སློབ་མ་ཉི་ཤུ་རྩ་ལྔ་ལས་ལྷག་པ་གཟུང་བར་མི་བྱ་ཞེས་སོགས་གོང་མའི་གཞུང་དང་འགལ། རྗེས་བཟུང་གྲངས་ངེས་མེད་ན་སྟ་གོན་དང་འགལ་ལ། ཡོད་པའི་ལག་ལེན་དང་འགལ་ཏེ། སྟ་གོན་གྱི་གྲངས་རྗེས་བཟུང་གི་གྲངས་ངེས་ལ་ལྟོས། དབང་དུས་ཀྱི་གྲངས་ངེས་སྟ་གོན་གྱི་གྲངས་ངེས་ལ་ལྟོས་པར་སྤྱི་རྒྱུད་ལས་གསུངས་པའི་ཕྱིར་རོ། །ཞེས་སྨྲའོ། །ལན་ལ་གཉིས། རྗེས་འཛིན་གྱི་རྣམ་གཞག་སྤྱིར་བསྟན། སྐབས་དོན་གྱི་དངོས་ལན་འཕྲོས་དང་བཅས་པའོ། ། དང་པོ་ལ་གསུམ་སྟེ། སྤྱི་རྒྱུད་ནས་གསུངས་པའི་རྗེས་འཛིན་བཤད། ལམ་འབྲས་པའི་ལུགས་ཀྱི་རྗེས་འཛིན་བཤད། གཉིས་ཀ་ལྟར་ཡང་རྒོལ་ལ་འགལ་བའོ། ། དང་པོ་ནི། སྤྱི་རྒྱུད་ལས། སའི་ཆོ་ག་བསྟན་པའི་རྗེས་སུ་ལས་ཀུན་བྱེད་པའི་གསང་སྔགས་ཀྱི་དེ་ནས་སློབ་མ་ཡོངས་སུ་བཟུང་། བུ་མོ་གཞོན་ནུས་བཀལ་བའི་སྐུད། །བླངས་ནས་བཞི་བཅུ་རྩ་དགུར་བཟླས། །སློབ་མ་རྣམས་ནི་བློས་བསམས་ནས། །མཉམ་པར་བཞག་པས་མདུད་པ་བོར། །དེ་ལྟར་སློབ་མ་ཡོངས་བཟུང་ན། །ལས་ལ་གེགས་ནི་མེད་པར་འགྱུར། །ཞེས་པས་སློབ་མ་རྗེས་བཟུང་དངོས་བསྟན། སང་ནི་དཀྱིལ་འཁོར་བྲི་བ་ཡི། །ཞེས་སོགས་ཀྱིས་སྟ་གོན་གྱི་སྦྱོར་བ་དང་ལྷ་སྟ་གོན་སོགས་བསྟན། དེ་ནས་སློབ་མ་ལེགས་བརྟགས་ཏེ། །ཞེས་སོགས་ཀྱིས་སློབ་མའི་མཚན་ཉིད་དང་ཀུན་སློང་གི་བསམ་པ་བསྟན། མཁས་པས་སློབ་མ་གཅིག་གམ་གསུམ། །ཞེས་པ་ནས། སྟ་གོན་གནས་པ་བརྩམ་པར་བྱ། །ཞེས་པའི་བར་གྱིས་སློབ་མའི་གྲངས་དང་ལུས་ཀྱི་སྤྱོད་ལམ་བསྟན། དང་པོ་གསུམ་ལ་སྐྱབས་སུ་བཏང་ཞེས་སོགས་ཀྱིས་སློབ་ལ་སྟ་གོན་གྱི་ཆོ་ག་དངོས་བསྟན་པ་ཡིན་ནོ། །
གཉིས་པ་ནི་དབང་ཆུ་ལས་དབང་བསྐུར་དོན་དུ་གཉེར་བའི་སློབ་མ་ལ་སྔར་གསང་སྔགས་ལ་ཞུགས་པ་དང་། ཐེག་ཆེན་གྱི་སྒོར་ཞུགས་པ་དང་། ཉན་ཐོས་ལ་སོགས་པའི་ལམ་ལ་ཞུགས་པ་དང་། སངས་རྒྱས་ཀྱི་བསྟན་པ་ལ་མ་ཞུགས་པ་དང་བཞི་ལས་དང་པོ་གཉིས་ལ་དེ་མ་ཐག་རྗེས་བཟུང་བྱར་རུང་བ་དང་། གསུམ་པ་དང་བཞི་པའི་ནང་ཚན་གཞན་དོན་དུ་རྫོགས་བྱང་འདོད་པ་དང་། ངེས་ལེགས་ཙམ་འདོད་པ་རྣམས་ལ་དཔོན་སློབ་འབྲེལ་བརྟགས་ལ། སེམས་བསྐྱེད་ཀྱིས་རྗེས་སུ་བཟུང་བར་བཤད་ཅིང་གང་ཟག་ཐ་མ་མངོན་མཐོ་ཙམ་དོན་དུ་གཉེར་བ་ཡིན་ན། དེ་མ་ཐག་རྗེས་བཟུང་མི་བྱ་བར་ཐུན་མོང་བའི་ལམ་གྱིས་བློ་རིམ་གྱིས་སྦྱངས་ཏེ། སེམས་བ སྐྱེད་ལ་གཟོད་རྗེས་བཟུང་གི་མིང་ཅན་གྱི་སློབ་མས་གསོལ་བ་བཏབ་པ་དང་། སློབ་དཔོན་གྱིས་ཏིང་ངེ་འཛིན་གྱིས་བསྲུང་བ་དང་། བསྙེེན་པའི་ཡོ་བྱད་སྟབས་སུ་གཞུག་པ་རྣམས་བྱ་བར་བཤད་དོ། །
གསུམ་པ་ནི་རྒོལ་བ་ཁྱོད་ཀྱི་རྗེས་བཟུང་གི་ལག་ལེན་དེ་བཤད་མ་ཐག་པ་གཉིས་པོ་དེ་གང་གི་ལུགས་ཡིན། དང་པོ་ལྟར་ན་རྒྱུད་དེ་ལས་སློབ་མ་ལ་སྔགས་དང་ཏིང་ངེ་འཛིན་དང་སྲུང་སྐུད་བཏགས་ཏེ་བསྲུང་བ་ལ་སོགས་པ་བཤད་པ་ལས། ཁྱོད་ཀྱི་ལག་ལེན་ལ་ཇི་ལྟར་བཤད་པ་དེ་དག་ཚང་བར་བྱེད་པའི་སྲོལ་མེད་པ་དང་། སྐབས་དེར་གྲངས་ངེས་ངེས་པར་དགོས་པའི་དམིགས་བསལ་ཀྱང་མེད་པས་མི་འཐད་ལ། ཕྱི་མ་ལྟར་ན་སློབ་མའི་རིགས་བརྟགས་པའི་སྒོ་ནས་སྔར་ཐུན་མོང་བའི་ལམ་གྱིས་རྒྱུད་མ་སྦྱངས་ཤིང་སྦྱང་དགོས་པའི་གང་ཟག་ཐ་མ་རྣམས་རིམ་ཅན་པའི་ལམ་གྱིས་རྒྱུད་སྦྱང་བ་སོགས་བྱས་ནས་གདོད་དབང་གིས་སྨིན་པར་བྱ་དགོས་པར་བཤད་པ་ལས། ཁྲིད་ཚུལ་གྱི་རིམ་པ་དེ་ཁྱེད་ལ་མེད་པས། ཕྱོགས་གང་དུའང་རུང་བ་མ་ཡིན་ནོ། །གཉིས་པ་ལ་གཉིས་ཏེ། ཕྱོགས་སྔ་མའི་འདོད་པ་སྐྱོན་མེད་དུ་བསྟན། རྒོལ་བའི་གྲུབ་མཐའ་རྩ་བ་ནས་མི་རུང་བར་བསྟན་པའོ། །དང་པོ་ནི། འོ་ན་ཕྱོགས་སྔ་མ་རང་གི་རྗེས་འཛིན་ལུགས་སྔ་ཕྱི་གང་གི་རྗེས་སུ་འབྲང་། དང་པོ་ལྟར་ན་ཉེས་པ་དེ་དག་ཕྱོགས་སྔ་མ་ལ་ཡང་མཚུངས་ལ། ཕྱི་མ་ལྟར་ན་གྲངས་ངེས་མེད་པའི་ཉེས་པ་དེ་སོ་ན་གནས་སོ་སྙམ་ན། ཁོ་བོ་ཅག་རྗེས་འཛིན་གྱི་རྣམ་གཞག་རྗེ་བཙུན་གོང་མས་བཤད་པ་དེ་ལྟར་འདོད་ལ་དེའི་ཁུངས་ནི་སམྦུ་ཊ་ལས། སློབ་མས་པུས་མོའི་ལྷ་ང་ནི་ཞེས་སོགས་ཀྱིས་བསྟན་པར་ལྗོན་ཤིང་དུ་བཤད་པས། སྤྱི་རྒྱུད་ཀྱི་དངོས་བསྟན་དང་ཅུང་ཟད་མ་མཐུན་ཡང་ཉེས་པ་ཆེན་པོར་མི་སེམས་ཏེ་རྒྱུད་ཐ་དད་ཀྱི་དགོངས་པ་ཡིན་པས་སོ། །དེ་ལྟ་ནའང་དབང་ཆུའི་དངོས་བསྟན་དང་འགལ་ལོ་སྙམ་པའི་ཚེར་མ་ཁོང་དུ་སྦེད་དགོས་པ་མ་ཡིན་ཏེ། དེར་གྲངས་ངེས་སུ་བཤད་པ་དེ་སྤྱི་ཁྱབ་དུ་སྦྱར་མི་དགོས་པས་ཉེས་པ་དེ་ཤིན་ཏུ་སྤང་སླ་བའི་ཕྱིར་རོ། །ཇི་ལྟར་ན་ལུང་དང་རིགས་པ་གཉིས་ཀྱི་སྒོ་ནས་